
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Ivaną Maletić (Ivana Maletić) Audito Rūmų nare
(C10‑0049/2025 – 2025/0802(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C10‑0049/2025),
–	atsižvelgdamas į Darbo tvarkos taisyklių 133 straipsnį,
–	atsižvelgdamas į Biudžeto kontrolės komiteto pranešimą (A10‑0000/2025),
A.	kadangi 2025 m. kovo 14 d. laišku Taryba konsultavosi su Europos Parlamentu dėl Ivanos Maletić skyrimo Audito Rūmų nare;
B.	kadangi Biudžeto kontrolės komitetas įvertino Ivanos Maletić kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Ivanos Maletić gyvenimo aprašymą ir atsakymus į jai raštu pateiktus klausimus;
C.	kadangi 2025 m. gegužės 14 d. šis komitetas surengė Ivanos Maletić klausymą, per kurį ji pasakė įžanginę kalbą ir atsakė į komiteto narių klausimus;
1.	teikia teigiamą / neigiamą nuomonę dėl Tarybos pasiūlymo skirti Ivaną Maletić Audito Rūmų nare;
2.	paveda Pirmininkei perduoti šį sprendimą Tarybai ir pateikti susipažinti Audito Rūmams, kitoms Europos Sąjungos institucijoms ir valstybių narių audito institucijoms.

[bookmark: _Toc196817898]1 PRIEDAS. IVANOS MALETIĆ GYVENIMO APRAŠYMAS
Ivana MALETIĆ
Išsilavinimas:
Rijekos universiteto (Kroatija) Ekonomikos fakulteto doktorantė
2012 m.
Zagrebo universiteto (Kroatija) Verslo ir ekonomikos fakulteto apskaitos, audito ir finansų mokslų magistrė
2004–2006 m.
atestuota valstybinė apskaitininkė ir auditorė (dvejų metų studijų kursas), Diplomuotų viešųjų finansų ir apskaitos specialistų institutas (angl. The Chartered Institute of Public Finance and accountancy (CIPFA) (Jungtinė Karalystė)
1992–1997 m.
Zagrebo universiteto (Kroatija) Verslo ir ekonomikos fakulteto ekonomikos ir verslo mokslų magistrė

Profesinė patirtis
2019 m. liepos mėn. – dabar
Europos Audito Rūmų (IV kolegija) narė, Liuksemburgas (Liuksemburgas)
2013 m. liepos mėn. – 2019 m. birželio mėn.
Europos Parlamento narė (ECON, REGI ir BUDG komitetų narė), Briuselis (Belgija)
2012 m. kovo mėn. – 2013 m. liepos mėn.
Viešojo ir ne pelno sektoriaus vystymo centro Zagrebe (Kroatija) (angl. Center for Public and Non-Profit Sector Development (TIM4PIN) vadovė
2008 m. vasario mėn. – 2011 m. gruodžio mėn.
Kroatijos finansų ministerijos valstybės sekretorė, nacionalinė leidimus suteikianti pareigūnė, derybų dėl 22 skyriaus dalyvė ir vyriausiojo derybininko pavaduotoja
2005 m. gegužės mėn. – 2008 m. vasario mėn.
Kroatijos finansų ministerijos ministro padėjėja biudžeto vykdymo klausimais ir nacionalinio leidimus suteikiančio pareigūno pavaduotoja
2004 m. rugsėjo mėn. – 2005 m. gegužės mėn.
Kroatijos finansų ministerijos Nacionalinių fondų departamento vadovė
1998 m. gruodžio mėn. – 2004 m. rugsėjo mėn.
Kroatijos finansų ministerijos Valstybės finansų apskaitos ir finansinės atskaitomybės departamento patarėja
1997 m. gruodžio mėn. – 1998 m. gruodžio mėn.
Kroatijos finansų ministerijos Valstybės finansų apskaitos ir finansinės atskaitomybės departamento stažuotoja
Darbas Europos Audito Rūmuose:
2024 m. – dabar
Audito kokybės kontrolės komiteto (AQCC) narė
2019 m. spalio mėn. – 2022 m. vasario mėn.
Vidaus audito komiteto (IAC) pirmininkė ir narė
2019 m. gruodžio mėn. – 2021 m. spalio mėn.
Iniciatyvinio komiteto dėl skaitmeninimo (DSC) narė
2019 m. liepos mėn. – 2020 m. kovo mėn.
Strateginio prognozavimo ir patariamojo komiteto narė
Paskelbtos ataskaitos:
Apžvalga 05/2020: Kaip ES atsižvelgė į patirtį, įgytą per 2008–2012 m. finansų ir valstybių skolų krizes
Nuomonė Nr. 6/2020 dėl pasiūlymo dėl Europos Parlamento ir Tarybos reglamento, kuriuo nustatoma ekonomikos gaivinimo ir atsparumo didinimo priemonė (COM(2020) 408 final)
Specialioji ataskaita 07/2022: MVĮ tarptautinimo priemonės. Paramos veiksmų daug, bet jie iki galo nesuderinti ir nekoordinuojami
Specialioji ataskaita 15/2022: Priemonės, kuriomis siekta padidinti programos „Horizontas 2020“ dalyvių skaičių, gerai parengtos, tačiau tvarūs pokyčiai daugiausia priklausys nuo nacionalinių institucijų pastangų
Specialioji ataskaita 21/2022: Komisijos atliktas nacionalinių ekonomikos gaivinimo ir atsparumo didinimo planų vertinimas: iš esmės tinkamas, bet įgyvendinimo rizikos veiksnių vis dar yra
Specialioji ataskaita 23/2022: Programos „Horizontas 2020“ ir Europos struktūrinių ir investicijų fondų sinergija. Išnaudojamos ne visos galimybės
Specialioji ataskaita 24/2022: Įmonėms skirti e. valdžios veiksmai. Komisijos veiksmai buvo įgyvendinti, bet e. paslaugų prieinamumas visoje ES dar skiriasi
Nuomonė 04/2022 dėl pasiūlymo dėl Europos Parlamento ir Tarybos reglamento, kuriuo dėl „REPowerEU“ skyriaus ekonomikos gaivinimo ir atsparumo didinimo planuose iš dalies keičiamas Reglamentas (ES) 2021/241, taip pat iš dalies keičiamas Reglamentas (ES) 2021/1060, Reglamentas (ES) 2021/2115, Direktyva 2003/87/EB ir Sprendimas (ES) 2015/1814 [2022/0164 (COD)]
Specialioji ataskaita 26/2023: Ekonomikos gaivinimo ir atsparumo didinimo priemonės veiksmingumo stebėsenos sistema. Vertinama įgyvendinimo pažanga, tačiau to nepakanka veiksmingumui atspindėti
Specialioji ataskaita 13/2024: Pagal Ekonomikos gaivinimo ir atsparumo didinimo priemonę skirtų lėšų įsisavinimas. Vyksta vėluojant ir išlieka rizika, kad priemonės nebus įgyvendintos, todėl nebus pasiekti EGADP tikslai
Atliekami auditai:
Darbo rinkos reformos nacionaliniuose ekonomikos gaivinimo ir atsparumo didinimo planuose. Pasiekta rezultatų, tačiau jų nepakanka struktūrinėms problemoms spręsti
Ar rengiant ir įgyvendinant verslo aplinkos reformas, numatytas nacionaliniuose ekonomikos gaivinimo ir atsparumo didinimo planuose, atsižvelgiama į pagrindinius verslo poreikius?
EGADP peržiūra: galimybės, iššūkiai ir rizika
Ar Komisija ir valstybės narės ėmėsi tinkamų priemonių, kad būtų užtikrintas tinkamas EGADP finansavimo atsekamumas ir skaidrumas?
Leidiniai
	Knygos:
1)	Maletić, I., Galinec, D., Japunčić, T., Župan, S., Five years of the Republic of Croatia in the European semester, Office of MEP Ivana Maletić, Zagreb, 2019
2)	Maletić, I., Jakir Bajo, I., Stepić, D., A Guide to Good Governance in the Public and Non-Profit Sector, TIM4PIN, Zagreb, 2018
3)	Maletić, I., Kosor, K., Ivanković Knežević, K., et. al., My EU Project: A Manual for the Preparation and Implementation of EU Projects, TIM4PIN, Zagreb, 2018
4)	Maletić, I., Kosor, K., Copić, M., et al., EU Projects – from Idea to Realization, TIM4PIN, Zagreb, 2016
5)	Maletić, I., Bešlić, B., Copić, M., Kosor, K,., Kulakowski, N., Zrinušić, N., EU Project Management, TIM4PIN, Zagreb, 2014
6)	Maletić, I., et. al., Fiscal Responsibility - Completing Questionnaires, Compiling Plans and Reports, TIM4PIN, Zagreb, 2013
7)	Maletić, I., Stepić, D., Jakir Bajo, I., Knežević, M., Kozina, D., Fiscal Responsibility and Financial Management, TIM4PIN, Zagreb, 2012
8)	Maletić, I., Jakir-Bajo, I., Zorić, A., Fiscal Responsibility, Croatian Association of Accountants and Financial Experts, Zagreb, 2011
9)	Maletić, I., Vašiček, D., Jakir-Bajo, I., et al., The Accounting of Budget and Budget Users, Croatian Association of Accountants and Financial Experts, Zagreb, 2008
10)	Maletić, I., Jakir-Bajo, I., Budgetary Planning and Accounting, Centre for Accounting and Finance, Zagreb, 2003
11)	Maletić, I., Lončar-Galek, D., Mencer, J., et. al., Application of the Budget Accounting Plan 2003/2004, Croatian Association of Accountants and Financial Experts, Zagreb, 2003
12)	Maletić, I., Vašiček, V., Vašiček, D., Introduction to Budgetary Accounting 2002, Croatian Association of Accountants and Financial Experts, Zagreb, 2002
13)	Maletić, I., Jakir-Bajo, I., Budgetary Accounting, Informator, Zagreb, 2001
14)	Maletić, I., Vašiček, D., Jakir-Bajo, I., et al., Budgetary system: Accounting, Finance, Audit, Taxes, Croatian Association of Accountants and Financial Experts, Zagreb, 2000
	Autorė yra paskelbusi daugiau kaip 250 straipsnių nacionaliniuose žurnaluose.
	Kaip lektorė dalyvavo daugybėje konferencijų, apskritojo stalo diskusijų ir seminarų valstybėse narėse.

Klausimynas, pateikiamas atnaujinant Audito Rūmų sudėtį
Pareigų vykdymas: įgyta patirtis ir būsimi įsipareigojimai
1.	Kokie Jūsų pagrindiniai laimėjimai būnant Audito Rūmų nare? Kokios buvo didžiausios nesėkmės?
Visus auditus ir nuomones, prie kurių rengimo prisidėjau, laikau svarbiu įnašu siekiant ES veiklos tikslų ir užtikrinant ES veiksmų veiksmingumą, efektyvumą ir poveikį. Visų pirma norėčiau atkreipti dėmesį į savo darbą, susijusį su Ekonomikos gaivinimo ir atsparumo didinimo priemone (EGADP). Buvau ataskaitas teikianti narė, pristačiusi abi nuomones dėl susijusio reglamento projekto, taip pat kelias specialiąsias ataskaitas, pavyzdžiui, ataskaitas dėl Komisijos nacionalinių ekonomikos gaivinimo ir atsparumo didinimo planų vertinimo, veiklos stebėsenos sistemos, EGADP lėšų įsisavinimo ir EGADP darbo rinkos reformų. Visose šiose nuomonėse ir ataskaitose pabrėžiau, kaip svarbu tinkamai valdyti viešąsias lėšas, nepriklausomai nuo to, ar finansavimas grindžiamas išlaidų kompensavimu, ar nustatytų sąlygų įvykdymu. Įgyvendinant kiekvieną programą turi būti laikomasi patikimo finansų valdymo principų, pagal kuriuos užtikrinamas pagrindinių sandorių teisėtumas ir tinkamumas, taip pat veiksmingumas ir efektyvumas. Be to, viešųjų išlaidų skaidrumas ir atskaitomybė yra piliečių pasitikėjimo institucijomis ne tik ES lygmeniu, bet ir kiekvienoje valstybėje narėje stiprinimo pagrindas. Didžiuojuosi, kad atlikdama EGADP auditus akcentavau šias vertybes ir kartu su kolegomis visada atkakliai reikalaudavau, kad būtų laikomasi Finansiniame reglamente nustatytų pagrindinių principų. 
Atlikdami su EGADP susijusį darbą, susidūrėme su viena didžiausių kliūčių – reikėjo užtikrinti ne tik tai, kad auditą atliekančios komandos ir Audito Rūmų audito kolegijos nuosekliai laikytųsi tam tikro audito metodo, bet ir tai, kad mūsų teiginiai būtų suderinti. Be to, iššūkiu tapo ir pati EGADP, nes tai buvo nauja priemonė, todėl visi turėjo per palyginti trumpą laiką įsisavinti naują ir dar ne visiškai nusistovėjusią teisinę sistemą. Kai kurių mūsų auditų ataskaitos dėl to buvo paskelbtos vėliau, nei iš pradžių planavome. Be to, dėl apribotos galimybės gauti informaciją, ypač galimybės naudotis FENIX sistema, buvo sunku atlikti pirmuosius EGADP auditus, tačiau šias kliūtis sugebėjome bent iš dalies įveikti. 
Greta auditavimo taip pat dalyvavau įvairių komitetų, kaip antai Vidaus audito komiteto ar Audito kokybės kontrolės komiteto, veikloje. Vienas iš pagrindinių mano, kaip Vidaus audito komiteto pirmininkės, pasiekimų buvo, pavyzdžiui, komiteto darbo tvarkos taisyklių peržiūra ir Vidaus audito tarnybos chartijos peržiūra. Eidama Audito kokybės kontrolės komiteto narės pareigas galiu aktyviai prisidėti prie mūsų audito ataskaitų ir mūsų darbe taikomos metodikos kokybės gerinimo. 
2.	Kokios svarbiausios patirties įgijote savo kompetencijos srityje ir kokių rezultatų pasiekėte atlikdama savo pareigas ir vykdydama audito užduotis? 
Kaip minėta pirmiau, pagrindinis mano atliekamas auditavimas Audito Rūmuose buvo susijęs su EGADP. EGADP skiriasi nuo kitų ES programų savo struktūra ir teisiniu pagrindu, todėl turėjome persvarstyti ne tik tai, kokį audito metodą taikysime, bet ir patį darbo pobūdį. 
Atliekant veiklos rezultatais grindžiamos priemonės auditą, tam tikru mastu riba, skirianti veiklos auditus nuo ES finansavimo teisėtumo ir tinkamumo auditų, tampa miglota. Vienu iš savo pasiekimų laikau tai, kad svariai prisidėjau organizuodama mūsų darbą, susijusį su šia nauja priemone, ir taip užtikrinau, kad įvairios užduotys būtų vykdomos nuosekliai. Be to, nuo pat pradžių laikiausi itin strateginio požiūrio į EGADP auditavimą, nes, kaip ir anksčiau, taip ir dabar svarbu užtikrinti, kad mūsų auditai, jų visuma, leistų mums daryti išvadas ne tik dėl EGADP, bet ir dėl panašių priemonių ateityje. EGADP veiklos auditai, kuriuos pasiūliau atlikti parengusi nuomonę dėl reglamento, leido mums likus metams iki programos pabaigos susidaryti išsamų vaizdą apie šios naujos priemonės struktūrą ir veikimą. 
3.	Kokios pridėtinės vertės galėtumėte suteikti Audito Rūmams per savo antrąją kadenciją ir (arba) būtent toje srityje, už kurią būtumėte atsakinga? Ar norėtumėte pakeisti savo atsakomybės sritį? Kas skatina Jus siekti šių pareigų?
Per savo antrąją kadenciją visų pirma norėčiau užbaigti savo pradėtą darbą, susijusį su EGADP, t. y. užbaigti atliekamus ir numatytus atlikti EGADP auditus, susijusius su EGADP finansavimo skaidrumu ir atsekamumu, viešuoju administravimu, švietimu, taip pat su bendrais EGADP rezultatais ir poveikiu susijusį auditą. Šie auditai būtų atliekami remiantis mano patirtimi šioje srityje ir dar labiau padėtų gerinti panašių programų rengimą ateityje ir jų sąsają su Europos semestru, įskaitant konkrečioms šalims skirtas rekomendacijas. 
Be to, norėčiau išplėsti man pavestas pareigas ir labiau įsitraukti į kitas IV kolegijos politikos sritis ir programas, pavyzdžiui, mokslinius tyrimus ir inovacijas, konkurencingumą ar ekonomikos valdymą, strateginį savarankiškumą ir ekonominį saugumą. Vykdydama veiklą šiose srityse galėčiau pasinaudoti patirtimi, įgyta atliekant auditus „Programos „Horizontas 2020“ ir Europos struktūrinių ir investicijų fondų sinergija“ ir „Priemonės, kuriomis siekta padidinti programos „Horizontas 2020“ dalyvių skaičių“.
Apskritai manau, kad, laikantis Audito Rūmų auditorių ir vadovų rotacijos politikos, reikėtų apsvarstyti ir narių rotaciją, ypač dvi kadencijas pareigas užėmusių narių rotaciją. Tokiu atveju neatmetu galimybės pereiti į kitą kolegiją. 
4.	Kaip užtikrinate, kad būtų pasiekti numatyti audito užduoties tikslai? Ar buvote patekusi į padėtį, kai negalėjote atlikti audito užduoties? Dėl kokių priežasčių? Ką darote tokiais prieštaringais atvejais?
Kadangi audito komandos ir mano kabinetas puikiai bendradarbiavo, visus auditus pavyko atlikti sėkmingai ir pagal nustatytą apimtį. Todėl niekada nebuvau patekusi į padėtį, kai negalėjome užbaigti audito arba pasiekti audito tikslų. Vienintelė problema, su kuria teko susidurti, buvo pavėluotas kai kurių auditų paskelbimas dėl veiksnių, kurių mes negalėjome kontroliuoti, pavyzdžiui, laikinai apribota galimybė susipažinti su audito įrodymais, pateiktų įrodymų sudėtingumas arba pagrindinių darbuotojų trūkumas valstybėse narėse arba Komisijoje. 
Jei kada nors susidurčiau su didelėmis kliūtimis, dėl kurių kiltų pavojus neužbaigti audito, jas stengčiausi įveikti palaikydama atvirą ir konstruktyvų dialogą, kuris leistų rasti bendrą sprendimą. Mano tvirtu įsitikinimu, mes visi – auditoriai ir audituojami subjektai – siekiame to paties tikslo, t. y. kokybiškai atlikti savo darbą ir galiausiai užtikrinti viešosiomis lėšomis finansuojamų programų, įskaitant ES finansuojamas programas, teisėtumą, veiksmingumą ir efektyvumą. Todėl norint sėkmingai išspręsti bet kokį prieštaringą atvejį labai svarbu išlaikyti konstruktyvų bendravimą, bandyti suprasti skirtingus požiūrius ir išlikti kantriems. 
5.	Jeigu būtumėte paskirta antrajai kadencijai ir, tarkime, taptumėte vienos iš Audito Rūmų kolegijų seniūne, kaip vadovautumėte darbui, kad nustatytumėte jos prioritetus? Pavyzdžiui, kokioms dviem ar trims sritims ateityje reikėtų skirti didžiausią dėmesį?
Už kolegijos veiklą atsakome visi kartu – kolegijos nariai ir seniūnas. Šiuo atžvilgiu seniūno, padedamo kitų kolegijos narių, vaidmuo yra imtis aktyvaus vaidmens nustatant mūsų darbo prioritetus, taigi ir atrenkant auditus. 
Jei tapčiau kolegijos seniūne, nustatydama audito prioritetus ypač daug dėmesio skirčiau veiksmingam ryšių palaikymui kolegijoje ir Audito Rūmuose, taip pat su mūsų pagrindiniais suinteresuotaisiais subjektais, kaip jūs. Mano nuomone, tai leistų mums susidaryti išsamų vaizdą, kokioms sritims mūsų darbe reikėtų skirti daugiausia dėmesio, ir užtikrinti, kad mūsų auditai būtų atliekami tinkamu laiku garantuojant kuo didesnę jų pridėtinę vertę. Be to, išsamus audito planavimas turi būti strateginis, neapsiribojantis vien trumpalaikiu planavimu, o prireikus taip pat turi būti pakankamai lankstus. 
Sritys, kurioms ateityje reikėtų skirti daugiausia dėmesio (IV kolegijoje), manyčiau yra konkurencingumas, ekonomikos valdymas ir, kaip horizontalioji tema, supaprastinimas. Jos yra nepaprastai svarbios atsižvelgiant į iššūkius, su kuriais šiuo metu susiduria ES. 
Kalbant apie konkurencingumą, mūsų auditai galėtų būti sutelkti į tyrimų ir plėtros bei bendrosios rinkos veikimo sritis, siekiant stiprinti pajėgumus, šalinti kliūtis ir užtikrinti sinergiją. Be kita ko, reikėtų apsvarstyti galimybes taikyti spartesnius ir paprastesnius tyrimų ir mokslinių projektų finansavimo metodus. 
Ekonomikos valdymo srityje būtų svarbu įtraukti auditus, konkrečiai susijusius su krizės laikotarpiu, pavyzdžiui, dėl sandorių kainų arba dėl to, ar ekonomikos valdymo modelis šiuo atžvilgiu yra tinkamas.
Be to, Audito Rūmų darbas galėtų suteikti didelės pridėtinės vertės vykdant supaprastinimo procesą, nes, pavyzdžiui, būtų įvertinamos įvairios supaprastinimo procedūros ir tai, kaip jas būtų galima patobulinti.
6.	Jeigu Jums tektų atrinkti audito užduotis siekiant parengti Audito Rūmų metinę darbo programą, kuo remdamasi pasirinktumėte prioritetus iš Parlamento ir (arba) Biudžeto kontrolės (CONT) komiteto atsiųsto sąrašo? 
Ką darytumėte, jei politinis prioritetas neatitiktų Audito Rūmų atlikto Sąjungos veiklos rizikos vertinimo? 
Audito Rūmų planavimo procesas yra labai išsamus ir jame dalyvauja visi auditoriai ir vadovai, taip pat visi nariai ir jų kabinetai. Planuodami atsižvelgiame į kelis skirtingus veiksnius, pvz., politikos riziką, reikšmingumą, laiką, audito aprėptį, tikėtiną audito poveikį ir suinteresuotųjų subjektų susidomėjimą. Tai taip pat yra pagrindiniai elementai, į kuriuos atsižvelgiame rinkdamiesi prioritetus iš Parlamento arba CONT komiteto atsiųsto sąrašo. 
Audito temos pasirenkamos visų pirma atsižvelgiant į galimą jų pridėtinę vertę, todėl visada vertinamos politiniu ir strateginiu požiūriu svarbios temos, net jei jos nėra prioritetinės rizikos požiūriu. Be to, norėčiau pažymėti, kad sąvoka „rizika“ turi daug aspektų ir jos reikšmė neturėtų būti susiaurinta vien iki reikšmingumo. 
Kaip gerai žinote, audito pasiūlymų skaičius yra gerokai didesnis nei auditų, kuriuos esame pajėgūs atlikti kiekvienais metais, skaičius. Kai kurie pasiūlymai, nors ir politiniu požiūriu labai svarbūs, gali būti pateikti ne pačiu tinkamiausiu metu, pavyzdžiui, dėl to, kad tam tikra priemonė dar tik pradedama įgyvendinti. Kitų pasiūlymų galbūt neįmanoma visiškai įgyvendinti dėl audituotino subjekto politinės ar saugumo padėties arba net dėl mums suteiktų audito įgaliojimų ribotumo. 
Labai svarbu užtikrinti, kad išlaikytume nepriklausomumą priimdami sprendimus dėl savo darbo programos, o išteklių ribotumas neišvengiamai reiškia, kad ne į visus audito pasiūlymus galima atsižvelgti arba kad to padaryti neįmanoma būtent tuo metu. Vis dėlto mes labai vertiname savo pagrindinių suinteresuotųjų subjektų nuomonę ir visada į ją atsižvelgsime. Taip pat svarbu, kad labai aiškiai informuotume suinteresuotuosius subjektus, visų pirma Europos Parlamentą, kodėl kai kurie pasiūlymai nebuvo įtraukti į programą ir ar jie galės būti svarstomi ateityje.
Portfelio, darbo metodų ir rezultatų valdymas
7.	Kokybiškų, svarių ataskaitų pateikimas laiku turi lemiamą svarbą. 
–	Kaip užtikrintumėte, kad atliekant auditą naudojami duomenys būtų patikimi ir kad išvados nebūtų pasenusios?
–	Kaip pagerintumėte rekomendacijų kokybę ir tinkamumą?
Kad būtų galima užtikrinti atliekant auditą naudojamų duomenų patikimumą, svarbu žinoti, iš kokių šaltinių jie gauti, ir tiksliai suprasti, kaip jie renkami, kaupiami ir tikrinami. Atlikdami auditus visada vertiname duomenų tikslumą ir išsamumą, o prireikus pateikiame abipuses nuorodas, atsižvelgdami į duomenų šaltinį ir pobūdį bei taikomas kontrolės sistemas. 
Manau, kad mūsų audito ataskaitose pateikiame iš esmės kokybiškas ir tinkamas rekomendacijas. Gerą rekomendaciją galima pateikti tik atlikus nuodugnų auditą ir įvertinus jos įgyvendinamumą bei ekonomiškumą. Šie aspektai visada buvo ir bus pagrindiniai principai, kuriais vadovaujuosi teikdama mano audito ataskaitose pateikiamas rekomendacijas.
Apskritai kruopštus planavimas, taip pat laiku atliekami ir tikslingi auditai yra geriausias būdas užtikrinti, kad mūsų pastabos ir rekomendacijos būtų pateiktos tinkamu laiku ir turėtų didžiausią galimą poveikį. Todėl, mano nuomone, kai tik įmanoma, reikėtų apsvarstyti galimybę atlikti tikslingesnius ir tokiu būdu greitesnius auditus.
8.	Audito Rūmų reformos tikslas – sukurti tvirtesnius audito grupės ir už ataskaitą atsakingo nario santykius, susijusius su atskaitomybe. 
–	Ar, atsižvelgdama į savo patirtį, galėtumėte teigti, kad narys turėtų labiau įsitraukti į audito darbą?
–	Ar keistumėte savo darbo su audito grupe būdą? Jeigu keistumėte, tai kaip? 
[bookmark: _GoBack]Mano nuomone, galutinė atsakomybė už auditą, jo kokybę, tinkamumą ir objektyvumą tenka nariui. Neturint išsamaus supratimo apie audituojamą sritį ir pastabas, neįmanoma tinkamai pristatyti audito darbo rezultatų ir įtikinamai pagrįsti rekomendacijų. Todėl labai svarbu, kad narys glaudžiai bendradarbiautų su audito grupe ir stebėtų audito darbo etapus. Man patinka dirbti su komandomis, nes jose visada konstruktyviai diskutuojame tiek užduoties atrankos ir planavimo, audito apimties ir metodo nustatymo, tiek pagrindinių teiginių bei rekomendacijų rengimo klausimais. Esu tvirtai įsitikinusi, kad dirbdami kartu pasiekiame geriausių rezultatų ir galime mokytis vieni iš kitų.
Kadangi visada glaudžiai bendradarbiavau su audito grupėmis, šio požiūrio neketinu keisti ir ateityje.
9.	Kaip siūlytumėte toliau gerinti, modernizuoti Audito Rūmų veiklą, programą ir darbą (audito ciklą)? Pasibaigus Jūsų pirmajai kadencijai, kokį Audito Rūmų darbo teigiamą ir kokį neigiamą aspektą galėtumėte įvardyti?
Atsižvelgdami į vis spartėjančius pokyčius, turėtume apsvarstyti mūsų auditų trukmės klausimą. Kaip minėta pirmiau, jei audito tema tam tinkama, reikėtų apsvarstyti galimybę auditus atlikti per trumpesnį laiką ir labiau susitelkiant į tam tikrą sritį. 
Be to, turėtume toliau skatinti audito kolegijų bendradarbiavimą, visų pirma tokiais kompleksiniais klausimais kaip EGADP, energetinė nepriklausomybė ir saugumas arba šiuo metu vis svarbesnis prioritetas – gynyba. Kolegijoms taip bendradarbiaujant reikėtų numatyti ir lankstų išteklių paskirstymą. 
Mano nuomone, teigiamiausias Audito Rūmų aspektas yra jų darbuotojai. Tai aukštos kvalifikacijos ir motyvuoti asmenys, kurie sunkiai dirba tam, kad atliktų kokybišką audito darbą ir teiktų reikšmingas ataskaitas. Be to, Audito Rūmuose vyrauja labai palanki aplinka, skatinanti nuolatinį mokymąsi, tobulėjimą ir pažangą. Tai, kad auditas atliekamas grupėmis, palengvina mokymąsi vieniems iš kitų ir skatina bendrumo bei kolegialumo kultūrą. 
10.	Pagal Sutartį reikalaujama, kad Audito Rūmai padėtų Parlamentui vykdyti jo kontrolės, kaip vykdomas biudžetas, įgaliojimus, siekiant stiprinti tiek viešąją bendrųjų išlaidų priežiūrą, tiek jų ekonomiškumą.
–	Ar galėtumėte remdamasi savo pirmosios kadencijos patirtimi atsakyti, kaip būtų galima toliau gerinti Audito Rūmų ir Europos Parlamento (Biudžeto kontrolės komiteto) bendradarbiavimą vykdant ES biudžeto auditą?
Iš savo patirties galiu pasakyti, kad Audito Rūmų ir Europos Parlamento bendradarbiavimas jau yra labai geras. Esame užmezgę nuolatinį dialogą su Parlamentu – Parlamentas prisideda prie audito užduočių atrankos, o Audito Rūmų nariai yra reguliariai kviečiami pristatyti audito ataskaitas. Šis bendradarbiavimas yra labai svarbus siekiant užtikrinti, kad kuo labiau padidintume mūsų atliekamų auditų pridėtinę vertę, visų pirma kalbant apie biudžeto įvykdymo patvirtinimo procedūrą. 
Nors bendradarbiaujama tikrai labai konstruktyviai, žinoma, visada galima tai daryti aktyviau arba ieškoti naujų bendradarbiavimo būdų, pavyzdžiui, rengti bendrus praktinius seminarus arba reguliarius informacinius pranešimus Europos Parlamento nariams svarbiausiais klausimais. Tam tikra prasme komunikacija yra labai svarbi ir visada turėtų vykti abipusiškai: Audito Rūmai turėtų žinoti apie Parlamentui kylančius klausimus ir veiksmingiausius būdus, kaip jie galėtų padėti Parlamentui vykdyti savo veiklą, o Parlamentas turėtų būti informuojamas apie Audito Rūmų veiklos galimybes ir jų ribas.
–	Taip pat kaip stiprinti Audito Rūmų ir nacionalinių audito institucijų santykius?
Už bendradarbiavimą su ES Aukščiausiosiomis audito institucijomis (AAI) atsakingas Ryšių palaikymo komitetas, o kasdieniai ryšiai palaikomi kiekvienos institucijos paskirtų ryšių palaikymo pareigūnų. 
Nacionalinės AAI informuojamos apie mūsų audito vizitus ir reguliariai dalyvauja šiuose vizituose stebėtojo teisėmis. Be to, Audito Rūmai organizuoja penkių mėnesių stažuotes šalių kandidačių AAI auditoriams.
Nors bendradarbiavimas su AAI jau yra labai teigiamas, siekiant jį dar labiau sustiprinti ir padidinti mūsų darbo potencialų poveikį, būtų galima skatinti vykdyti koordinuotą auditą pagrindinėse bendrų interesų srityse. Taip pat turėtų būti tęsiamas keitimasis darbuotojais pagal laikino komandiravimo programą, kad būtų sudarytos palankios sąlygos nuolat keistis nuomonėmis ir plėtoti bendradarbiavimą ateityje. 
11.	Kokią paramą teiksite Parlamentui siekiant sutrumpinti biudžeto įvykdymo patvirtinimo procedūrą? Kokių veiksmų galima imtis iš Jūsų pusės?
 Kad procesai vyktų sparčiau ir nebūtų vėluojama, būtina užtikrinti visų susijusių institucijų bendradarbiavimą ir įsipareigojimų vykdymą. Audito Rūmai stengiasi teikti pirmenybę patikinimo pareiškimo parengimui ir užtikrinti, kad dokumentai būtų priimti laiku, prireikus lanksčiai planuodami papildomus Audito Rūmų posėdžius. Todėl pastarąsias dvi metines ataskaitas mums pavyko paskelbti likus daugiau nei mėnesiui iki teisės aktuose nustatyto termino. 
Panašiu principu vadovaujamės ir atlikdami veiklos auditus. Savo veiklos auditus visada planavau atlikti taip, kad tiek turinio, tiek laiko atžvilgiu galėtume paremti biudžeto įvykdymo patvirtinimo procedūrą. Vis dėlto svarbu pabrėžti, kad mūsų ataskaitų pateikimo laikas priklauso nuo keleto veiksnių, o kai kurių iš jų mes negalime kontroliuoti. 
Nepriklausomumas ir sąžiningumas 
12.	Kaip galėtumėte įtikinti Europos Parlamentą, jog esate nepriklausoma? Kaip užtikrintumėte, kad dėl Jūsų ankstesnės, dabartinės ar būsimos veiklos nekils jokių abejonių, kad galite tinkamai eiti pareigas Audito Rūmuose? 
Manau, kad geriausia garantija, kurią galiu jums suteikti, yra mano darbas Audito Rūmuose, kuriuose visada pasisakiau už pagrindinių teisėtumo, tvarkingumo ir patikimo finansų valdymo principų laikymąsi, kad ir kokios būtų aplinkybės. Manau, kad kaip nepriklausomi auditoriai visada turime kovoti už skaidrų viešųjų lėšų naudojimą ir įspėti apie bet kokius trūkumus, trukdančius laikytis pagrindinių patikimo finansų valdymo principų. 
Be to, ir toliau tvirtai laikysiuosi Audito Rūmų narių elgesio kodekso. Neturiu jokių verslo interesų ir neužsiimu jokia išorės veikla, dėl kurių galėtų būti abejojama mano nepriklausomumu, ir niekada net nesvarstyčiau imtis veiklos, kuri galėtų pakenkti mano, kaip Audito Rūmų narės, pareigų vykdymui. 
13.	Kaip spręstumėte su ES lėšomis susijusius šiurkščių pažeidimų, sukčiavimo ir (arba) korupcijos atvejus, su kuriais būtų susiję asmenys iš Jūsų kilmės valstybės narės? Ar per ankstesnę Jūsų kadenciją teko susidurti su tokiais atvejais?
Galiu pakartoti savo atsakymą į tą patį klausimą, man užduotą kandidatuojant į pirmąją Audito Rūmų kadenciją, nes kaip ir anuo metu, taip ir ateityje esu įsipareigojusi nekeisti savo pozicijos. Esu visiško sukčiavimo ir korupcijos netoleravimo politikos šalininkė, nes šie reiškiniai yra nepaprastai pavojingi kiekvienai visuomenei – jie žlugdo konkurencingumą ir riboja augimo ir plėtros galimybes. Galime suteikti kuo geresnę pagalbą mūsų valstybėms narėms būtent veiksmingai nustatydami ir šalindami korupcijos atvejus. Taisyklių būtina laikytis, o viešųjų lėšų naudojimo teisėtumas ir tvarkingumas yra pagrindas, nuo kurio niekada neturėtume leisti nukrypti.
Per savo dabartinę kadenciją nesusidūriau su jokiais sukčiavimo, pažeidimų ar korupcijos atvejais.
14.	Kilus interesų konfliktui gali grėsti pavojus Audito Rūmų reputacijai. Kaip spręstumėte kilusį interesų konfliktą? 
Visiškai pritariu teiginiui, kad kilus interesų konfliktui gresia pavojus Audito Rūmų reputacijai. Vengti minėtų konfliktų mano darbe man yra itin svarbu, todėl vadovaudamasi mūsų elgesio kodeksu vengiu bet kokios padėties, dėl kurios galėtų kilti interesų konfliktas arba kuri objektyviu požiūriu galėtų būti tokia laikoma. 
Jeigu tokia padėtis susiklostytų, laikydamasi Audito Rūmų procedūrų praneščiau apie galimą interesų konfliktą ir nesiimčiau jokių užduočių, kurias atliekant asmeniniai interesai galėtų turėti įtakos nepriklausomam mano pareigų vykdymui. Kol kas tokioje padėtyje nebuvau atsidūrusi.
15.	Ar esate susijusi su kokiu nors teismo procesu? Jei taip, kokio jis pobūdžio?
Nesu susijusi su jokiu teismo procesu.
16.	Kokius konkrečius įsipareigojimus esate pasirengusi prisiimti, kad būtų didinamas skaidrumas, gerinamas bendradarbiavimas ir veiksmingai įgyvendinamos Parlamento pozicijos ir raginimai vykdyti auditus? 
 	Viešųjų reikalų vykdymo ir viešųjų lėšų naudojimo skaidrumą laikau pagrindiniu principu ir viena iš savo pagrindinių vertybių, todėl visiškai pritariu didesnio skaidrumo užtikrinimo pastangoms. Jūsų reikalavimai šiuo atžvilgiu yra labai svarbūs, todėl aš visada buvau ir būsiu pasirengusi jus išklausyti ir atsakyti į visus jūsų klausimus, susijusius su mūsų audito darbu. Turime bendrą tikslą – pasiekti rezultatų ir užtikrinti ekonomiškumą įgyvendinant ES politiką ir programas, ir svarbu, kad savo žiniomis ir patirtimi dalytumėmės tarpusavyje. Džiaugiuosi kiekvienu Parlamento kvietimu pristatyti mūsų ataskaitas, dalyvauti teminėse diskusijose ar bendradarbiauti bet kokiu kitu formatu.
Kiti klausimai
17.	Ar atsiimtumėte savo kandidatūrą kitai kadencijai, jeigu Parlamento nuomonė dėl Jūsų paskyrimo į Audito Rūmų narius būtų neigiama?
Manau, kad turi būti gerbiamas Europos Parlamento autoritetas, kurį lemia demokratinis išrinktų EP narių teisėtumas, vykdomi jo sprendimai. Taigi, jei Parlamentas pateiks neigiamą nuomonę dėl mano paskyrimo, savo kandidatūrą atsiimsiu.
18.	Būnant paskirtu Audito Rūmų nariu reikia visapusiško dėmesio ir atsidavimo pačiai institucijai ir siekti užtikrinti Sąjungos piliečių pasitikėjimą.
–	Kaip, Jūsų nuomone, geriausiai galima vykdyti šias profesines pareigas?
Visiškai su jumis sutinku, kad būnant Audito Rūmų nariu reikia visapusiško dėmesio ir atsidavimo. Man narystė Audito Rūmuose reiškia atsidavimą ir atkaklų darbą. Savo veikla mes rodome pavyzdį, todėl jei patys nesame motyvuoti ir atsidavę, negalime to paties tikėtis ir iš kitų. Be to, ES piliečiai įpareigoja mus kuo geriau atlikti savo darbą ir kurti pridėtinę vertę ne tik ES institucijų, bet ir pačių jų labui. Būtent tuo ir stengiausi vadovautis nuo pat pirmos savo darbo dienos, tuo vadovausiuosi ir ateityje. 
–	Kaip asmeniškai prisiderinate prie poreikio tam tikromis dienomis būti Liuksemburge? Ar ketinate šią tvarką keisti?
Tapusi Audito Rūmų nare, kartu su šeima persikėliau gyventi į Liuksemburgą. Kadangi Liuksemburge dirbu ir gyvenu, neketinu nieko keisti ir antrosios kadencijos laikotarpiu. 

